Claus Kongsted er sur på sin bank. Han synes, det er en lortebank.

Ja, faktisk er han så sur og utilfreds, at han i dagevis har siddet i sit lille telt foran Arbejdernes landsbank på Amager, hvor han også har hængt et stort banner op. LORTEBANK står der med store bogstaver.

Tv2.dk bliver mødt med et smil, da vi 'banker på' hans telt, hvor han sidder med sin iPad.

- Jeg er sur, fordi jeg blev afvist af banken. De gad slet ikke lytte til mig og give mig råd til, hvordan jeg kunne få et lån hos dem, siger Claus Kongsted, der har fået tilladelse til at demonstere.



Vil låne trods lav indkomst

Han tager sin iPad i hånden og viser billeder af den lejlighed i Korsør, som han gerne vil låne penge til. Helt nøjagtigt drejer det sig om 325.000 kroner. Da vi spørger til hans indkomst, svarer han, at han er 'på støtten'. Knap 8500 kroner ruller der ind på hans konto om måneden.

Vi spørger, om han ikke godt kan forstå, at banken ikke vil låne ham penge, når han har så lille en indtjening.

- Muligvis. Men så må de råde mig til, hvordan jeg kan opnå et lån. De gad ikke engang prøve. De gad ikke tale med mig, siger Claus Kongsted, der mener, at det er et generelt problem. Det er for svært at låne penge, når man har en lav indkomst. Det er endnu svære at få god rådgivning.

Klipper kort over med kæresten

For tiden bor han hos sin far på Amager. Det synes han langt fra er optimalt.



I teltet får han tiden til at gå med at opdatere sin nye Facebook­side 'Lortebank', hvor han glædeligt deler statusopdateringer fra folk, som er sure på deres bank.

Et eksempel på dette er et par, der holder 'kæreste-klippe-aften', som går ud på, at de klipper deres Danske Bank-kort over, fordi de har sagt farvel til deres bank.

Facebook-siden tæller blot 25 følgere, men Claus Kongsted mærker støtte på gaden.

To børn kom med fødselsdagskage, andre gav ham Coca-Cola og en mand ved navn Knud gav Claus en is at varme sig på.

'Puha, ikke godt for slankekuren... tak for is, Knud', skriver han på sin Facebook-side, som du kan finde via linket i artiklen.

Vi forsøger at få en kommentar fra banken.